Yaʼetz kuxh vet talt Jesuus inqʼa yol te inqʼa nikich itxhus tibʼ s-kʼatza,
tul saqin vet jaʼ Jesuus t-amlikaʼ.
Tul ech tal Jesuus s-eche:
—InBʼaal,
opoonyetz vet viqʼiil vinkamebʼal.
Tul oksa vet inqʼij,
in vaKʼaol.
Tul toqat voksa aqʼij.
Tan qat aaqʼ viqleʼm tiibʼa inqʼa xaol s-kaqaayil,
tiʼ uvaʼ,
aʼ,
in toq aqʼon qʼij isaq uvaʼ yeʼl iyaʼebʼal imotxebʼal,
inqʼa axh qat motx oksan t-inqʼabʼ.
Kametz koqe u taqʼax qʼij isaq inqʼa xaol,
uvaʼ yeʼl iyaʼebʼal imotxebʼal,
pet aʼe,
uvaʼ laʼ motx tootzaqi uvaʼ taʼnxh axhe u quBʼaal Tiuxh vinuqul.
Atz laʼat motx tootzaqi u viqleʼm,
in,
u Kriisto.
Atz laʼat motx tootzaqi uvaʼ axh txhaqon tzaan in vatz u txʼavaʼ.
Qatetz voksal vet aqʼij tzitza vatz u txʼavaʼ,
inBʼaal,
tan qat oleʼvy vet in tiʼ jankʼal inqʼa alel s-ve aaʼn uvaʼ laʼ inbʼana.
InBʼaal,
oksa vet inqʼij,
tiʼ uvaʼ toq vatin vet sakʼatza,
eche uvaʼ nikich ooksat inqʼij uvaʼs atich in sakʼatza uvaʼs yeʼxnaqich quviinqixsat u txʼavaʼ amlikaʼ.
InBʼaal,
qat motx vaqʼl ootzaqiloq kam vavatin tuchʼ vaviqleʼm,
te jatvaʼl inqʼa xaol,
inqʼa niman eetz,
inqʼa qat motx achʼex tzitza vatz txʼavaʼ.
Tul qat ooksa t-inqʼabʼ.
Tul qat motx inimal vayol.
Atz qat tootzaqil vet inqʼa xaol uvaʼ jankʼalxh inqʼa kam uvaʼ nik aaqʼ s-ve,
tan een tzajnaʼq sakʼatza.
Jankʼal inqʼa yol,
inqʼa qat aal s-ve,
tan qat motx vaqʼl tootzaqi inqʼa niman eetz.
Tul qat motx inimalaʼ.
Atz tira qat motx tootzaqilaʼ uvaʼ echxhte uvaʼ een elnaʼq tzaan in sakʼatza.
Atz qataq iqejlaʼ uvaʼ axh txhaqon tzaan in.
Niketz injaq kuya see tiʼ inqʼa xaol,
inqʼa nik qeon in.
Pet jit aʼ nik injaqvat kuya tiʼ inqʼa xaol,
inqʼa yeʼ nik qeon in.
Pet aʼ nik injaqvat kuya tiʼ inqʼa xaol,
inqʼa qat motx ooksa t-inqʼabʼ,
tan eetz vet inqʼa xaol.
Atz jankʼalxh inqʼa at t-inqʼabʼ,
tan eetz.
Atz jankʼalxh inqʼa at taqʼabʼ,
tan vetz.
Tul qat motx toksal inqʼa niman vetz inqʼij.
Poro il vet in,
toq eloq bʼen in tzitza vatz u txʼavaʼ,
inBʼaal,
axh,
uvaʼ mij bʼeeq paʼv at sakʼatza.
Tul yek vet in sakʼatza.
Pet inqʼa nik qeon in,
inqʼa qat motx ooksa t-inqʼabʼ,
tan toq atinoq xoʼl inqʼa jit niman eetz vatz txʼavaʼ.
Pet kol tuchʼ vaviqleʼm,
inBʼaal Tiuxh,
vaviqleʼm uvaʼ qat kolon in.
Tul vaʼlaqxh iyol laʼ motx ibʼana,
eche u vatin savuchʼ.
Tan tuulbʼal uvaʼ at in vatz txʼavaʼ xoʼl inqʼa nik qeon in,
inqʼa qat motx ooksa t-inqʼabʼ,
tul tuchʼ vaviqleʼm qat motx inkolvat.
Yeʼxhabʼiletz invaʼq qat tzʼeqxi,
tiʼ uvaʼ tan,
qat motx inkol tuchʼ vaviqleʼm uvaʼ qat aaqʼ s-ve.
Pet taʼn kuxh naq qat tzʼeqxi,
val uvaʼ alelxh vet tzaan u yol s-tiibʼa.
Tul yeʼl vet qʼij isaq naq.
Tan aʼ u yol qat eyaʼp veteʼ uvaʼ tzʼibʼamal ka t-vayolbʼal tiʼ naq.
Pet s-txheel,
tan toq bʼenoq vet in sakʼatza.
Pet aloq il inqʼa kam nik vabʼi see tuulbʼal uvaʼs ant atil in vatz txʼavaʼ.
Tul nik injaq see,
tiʼ uvaʼ tira laʼ motx achiibʼisa inqʼa taanima,
eche uvaʼ nik inchiibʼeʼ.
Qatetz motx val inqʼa ayol te inqʼa niman eetz.
Tul tiʼetz vinimal vayol,
tul aʼl nik itxhiʼan inqʼa xaol,
inqʼa yeʼ nik qeon axh.
Tan jit vet ech titzʼabʼal inqʼa niman eetz,
eche titzʼabʼal inqʼa xaol inqʼae.
Tul jitat ech u vitzʼabʼal,
eche inqʼa xaol uvaʼ yeʼ nik niman in.
Poro jitetz aʼ toq injaq see uvaʼ laʼ eesa el inqʼa niman eetz tzitza vatz u txʼavaʼ,
pet aʼ kuxh toq injaq see uvaʼ laʼ motx akol vatz Satanaas,
viqʼesal bʼanol yeʼbʼaʼn.
Tan jit vet ech titzʼabʼal inqʼa niman eetz,
eche titzʼabʼal inqʼa xaol,
inqʼa nik bʼanon inqʼa paʼv tzitza vatz txʼavaʼ.
Tul jitat ech u vitzʼabʼal,
eche titzʼabʼal inqʼa xaol,
inqʼa jit niman eetz vatz txʼavaʼ.
Tul jetxh vet ok inqʼa niman eetz sakʼatza tuchʼ vinuqul,
tiʼ uvaʼ yeʼ laʼ motx paʼvini.
Tan taʼnxh vayolbʼale vinuqul.
Kametzxh uvaʼ qat atxhaqt tzaan in vatz txʼavaʼ xoʼl inqʼa yeʼ nik qeon in,
tul echatetzxh toq intxhaqt bʼene inqʼa niman vetz xoʼl inqʼa xaol,
inqʼa yeʼ nik qeon in.
Tul tiʼetz inqʼa niman vetz qat vaqʼvat vibʼ tiʼ inimal vinuqul kam uvaʼ nik asaʼeʼ laʼ inbʼana.
Qatetz inbʼan s-eche,
tiʼ uvaʼ echatetz laʼ taqʼt tibʼe inqʼa niman vetz tiʼ inimal vinuqul kam uvaʼ nik aaleʼ.
Poro jit kuxh taʼn nik injaqvat bʼaʼnil see tiʼ inqʼa niman vetz,
pet nikat injaq bʼaʼnil see tiʼ jolt inqʼa xaol,
inqʼa toq motx qeon in,
tiʼ uvaʼ toq motx tabʼi inqʼa yol uvaʼ toq paxsaloq s-xoʼl taʼn inqʼa niman vetz.
Echetz vaʼl kuxh vet s-vatzaq laʼ motx ibʼana,
inBʼaal,
eche avatin sinkʼatza,
atz eche vatin savuchʼ.
Echetz vaʼl koq kuxh tatin s-qukʼatza laʼ motx ibʼana.
Echetz laʼ motx iqejte inqʼa xaol vatz txʼavaʼ,
inqʼa yeʼ nik qeon in,
uvaʼ,
axh txhaqon tzaan in.
Tul kamxh u viqleʼm aqʼel s-ve aaʼn,
tul echatxh u iqleʼme qat vaqʼ te inqʼa niman vetz.
Echetz vaʼlaq kuxh vet s-vatzaq laʼ motx ibʼana,
eche u qatineʼ.
Tan vaʼl kuxh oʼ.
Tan vaʼl kuxh vatin tuchʼ inqʼa niman vetz.
Tul vaʼl kuxh axh,
at axh sinkʼatza.
Tul tira vaʼlxh iyol inqʼa niman vetz s-vatzaq laʼ ibʼana.
Echetz laʼ iqejte inqʼa xaol,
inqʼa yeʼ nik qeon in,
uvaʼ axh txhaqon tzaan in.
Tan kamxh vavaanima s-viʼ,
tul echatxh vavaanimae tiʼ inqʼa niman eetz.
InBʼaal,
jankʼalxh inqʼa niman vetz uvaʼ qat aaqʼ s-ve,
nik insaʼe uvaʼ,
aʼ bʼen atink tal uvaʼ bʼen atink in,
echetz laʼ motx tilte u nimla vatineʼ uvaʼ aqʼel vet aaʼn.
Tan atichxh u nimla vatin aaʼn uvaʼs yeʼxnaqich u qʼij saq,
tiʼ uvaʼ tan,
atxh avaanima s-viʼ.
Jikla vatz InBʼaal,
kʼuxh yeʼ tootzaq axh inqʼa xaol vatz txʼavaʼ,
inqʼa yeʼ nik qeon in,
pet in,
tan vootzaql axh.
Tul qat bʼeny te inqʼa niman vetz uvaʼ axh txhaqon tzaan in.
Tan qat vaqʼl vaviqleʼm tootzaqi inqʼa niman vetz.
Tul toq vaqʼ tel tootzaqi,
echetz kamxh uvaʼ nik asaʼt in,
tul echatetzxh laʼ motx isaʼt tibʼe inqʼa niman vetz s-vatzaq.
Tul at in s-kʼatza laʼ ibʼana,
—xeʼt Jesuus tiʼ inatxht quBʼaal Tiuxh.